Di ddqiqa uɣalen-d akk wussan-nni sɛeddan di sin, tirga-nni tettwali yal iḍ, imukan-nni n tergit, lǧennet-nni tettwali di lemnam ters-d sdat wallen-is di tlemmast n yitran, iṭij, aggur, tiziri n tafat, icercuren-nni n waman, tizegzewt n ugama, ccbaḥa n yijeǧǧigen tezzi-as... Ala di tmurt tcebbeḥ tefsut d yigenni yesfan s tizegzewt-is i tettafeg nettat d lmelk-agi i tt-yewwin gar yiɣallen-is... Di tuqqna n wallen twala aṭas n tɣawsiwin tuɣal-d ɣer yiman-is. Gar yiɣallen n Muḥ tebra i lqedd-is, udem ɣer wudem, terra-as: − Ḥemmleɣ-k a Muḥ.